钦定古今图书集成/明伦汇编/官常典/第672卷 > 史䲡
## 钦定古今图书集成/明伦汇编/官常典/第672卷 > 史䲡

按《孔子家语》：卫蘧伯玉贤而灵公不用，弥子瑕不肖，
反任之。史鱼骤谏而不从。史鱼病将卒，命其子曰：“吾
在卫，朝不能进蘧伯玉，退弥子瑕，是吾为臣不能正
君也。生而不能正君，则死无以成礼。我死，汝置尸牖
下，于我毕矣。”其子从之，灵公吊焉，怪而问焉。其子以
其父言告公，公愕然失容曰：“是寡人之过也。”于是命
之殡于客位，进《蘧伯玉》而用之，退弥子瑕而远之。孔
子闻之曰：“古之列谏者，死则已矣，未有若史鱼死而
尸谏，忠感其君者也，不可谓直乎？”